ועדת הכספים, כנסת 17, פרוטוקול מספר 61, 2006-06-04 12:00

יעקב ליצמן: שלום רב, אני מתכבד לפתוח את הישיבה.

יעקב ליצמן: אנו מדברים על חוק התקציב וחוק ההסדרים.

יעקב ליצמן: אני מבקש מיוסי גורדון, סגן הממונה על התקציבים, שיסביר את השינויים של התקציב שהתפרסמו באינטרנט.

שלי יחימוביץ': לא ראינו את זה.

יעקב ליצמן: הצעה לסדר; חברת הכנסת יחימוביץ, אני מבקש שוועדת הכספים יבקרו אצלך בלשכה, נבדוק אם המחשב שלך עובד.

חיים אורון: העבירו, זה ההעתק, אין אפשרות להבין ממנו שום דבר, כי לא כתבו מה שהיה ומה שעובר.

יעקב ליצמן: לכן הזמנתי את יוסי גורדון, שיסביר.

אבישי ברוורמן: הערה לסדר, מתוך ההערכה שלי ליוסי גורדון ולקובי הבר; כשמגישים שינויים בכל פורום של דירקטוריון, מסבירים מה השינויים המרכזיים.

יעקב ליצמן: היות שאתה חבר כנסת חדש אומר לך, שכל ההבהרות שמבהירים כאן הן כדי שלא תבין.

יעקב ליצמן: ..

שלי יחימוביץ': גם עם יושב-ראש הקואליציה דובר על מסמך רזה, קטן, ממצה, שיש בו כל השינויים שהוכנסו בתקציב בעקבות ההסכמים הקואליציוניים.

שלי יחימוביץ': עד שלא אבין ואראה בדיוק מה שונה בתקציב, אני לא אוכל להצביע בשבילו.

יעקב ליצמן: גורדון יסביר.

יעקב ליצמן: היה מקובל שמביאים ספר עבה.

יעקב ליצמן: הם הכניסו את זה לקובץ, כך נאמר לי.

יעקב ליצמן: אם מישהו אומר שזה לא נמצא, אנא להודיע לי.

יעקב ליצמן: את צודקת, שצריך הסבר.

יעקב ליצמן: לפי ההסבר הזה, בהחלט יש לך הזדמנות להגיש הסתייגות עד הלילה ב-22:00.

שלי יחימוביץ': למה קשה לספק מסמך שבו כתוב מה היה ומה שונה?

אבישי ברוורמן: אני חושב שחברת הכנסת יחימוביץ העלתה את הנקודה הבסיסית.

יעקב ליצמן: אני לא אתכם.

יעקב ליצמן: לא אדחה את ההצבעה, היא תהיה עוד מעט.

יעקב ליצמן: יוסי גורדון יסביר את הדברים, בבקשה.

יעקב ליצמן: בלי נדר, אני מתחייב לתת לחברי הוועדה עותק בתוך שעה וחצי, במקום להוציא מהאינטרנט.

יוסי גורדון: ביום שלישי קיבלה הממשלה החלטה לקיצוץ של כמיליארד ש"ח בתקציב המדינה, מיועד לממן רשימה ארוכה של נושאים שתכף אציג אותם אחד-אחד.

יוסי גורדון: עיקר ההפחתה, 510 מיליון ש"ח, זה בתקציב הביטחון.

יוסי גורדון: יתרת ההפחתה היא בסדר גודל שונה בין המשרדים.

יוסי גורדון: הבסיס שנלקח היה בסיס של 5% מתקציבי הקניות הפנויים של המשרדים, למעט תקציבי רווחה, בריאות, רשויות מקומיות וחינוך.

יוסי גורדון: לגביהם לא היה שינוי בתקציב, זאת היתה החלטת הממשלה.

יוסי גורדון: מה הכסף הזה מימן; לשכת השר לענייני גמלאים, בהתאם להסכם הקואליציוני – 7.5 מיליון ש"ח, הכל בהתאם להסכם הקואליציוני שנחתם והונח כשהקימו את הממשלה הזאת.

יוסי גורדון: אין פה הסכמים חדשים, הכל נושאים ישנים.

שלי יחימוביץ': אנו אמורים לרשום את זה עכשיו?

סופה לנדבר: תחלקו לנו.

מוחמד ברכה: אנו מבקשים בקשה צנועה, פשוטה.

מוחמד ברכה: מה הקושי להיענות לה?

יעקב ליצמן: נעניתי לה, ואמרתי שתוך שעה וחצי נחלק את החומר בכתובים, בינתיים ניתן לו להסביר.

יוסי גורדון: אני ממשיך.

יוסי גורדון: רבנות ראשית – 3.5 מיליון ש"ח.

סופה לנדבר: מורידים או מוסיפים את זה?

יוסי גורדון: מוסיפים.

יוסי גורדון: את מה שמורידים אמרתי.

חיים אורון: בביטחון כמה הורידו?

יוסי גורדון: 510 מיליון ש"ח.

שלי יחימוביץ': אתה קורא עכשיו סעיפים של כל הסכם קואליציוני בנפרד, או אתה מערבב אותם?

יוסי גורדון: תקבלו את זה בכתב.

יעקב ליצמן: בעוד שעה וחצי יהיה לכם הסט.

יעקב ליצמן: גם אם הסט היה לפנינו, הוא היה מסביר.

שלי יחימוביץ': הסעיף עם ההפריות, לאיזה הסכם קואליציוני הוא שייך?

שלי יחימוביץ': עם איזו מפלגה?

יוסי גורדון: ש"ס.

יעקב מרגי: זה מיועד לא רק לנשים דתיות.

יעקב ליצמן: האם יש כאן רק פקידי ממשלה?

יעקב ליצמן: מכל השאר אני מבקש לצאת.

יוסי גורדון: 7.5 מיליון ש"ח לתקציב משרד מבקר המדינה, בהתאם למה שאישרה הכנסת למשרד המבקר.

יעקב ליצמן: איזו כנסת ביקשה את זה?

יוסי גורדון: לפני כמה שבועות, ועדת הכספים ביקשה.

יעקב ליצמן: לא נכון.

יעקב ליצמן: ועדת הכספים לא ביקשה.

הראל בלינדה: משרד מבקר המדינה ביקש, וועדת הכספים אישרה לו.

יעקב ליצמן: אני מבקש לראות את הפרוטוקול.

יעקב ליצמן: אני רוצה לדעת מי ביקש.

שלי יחימוביץ': אגב, המסמך לא הגיע במייל.

ראובן ריבלין: לא ידוע לי שוועדת הכספים ביקשה את זה.

ראובן ריבלין: יחד עם זה, אם משרד מבקר המדינה ביקש, והאוצר מצא שזה נכון- -

הראל בלינדה: האוצר לא מצא שזה נכון.

הראל בלינדה: הוועדה מצאה שזה נכון.

הראל בלינדה: היחיד שמבקר את המבקר הוא ועדת הכספים, וועדת הכספים אישרה את תקציבו.

הראל בלינדה: תקציב המבקר שהוועדה אישרה גבוה- -

יעקב ליצמן: זה נכון.

יעקב ליצמן: זה אושר.

יוסי גורדון: תקציב הבחירות הוגדל ב-98 מיליון ש"ח, בהתאם למה שקבעה ועדת הבחירות המרכזית.

יוסי גורדון: תקציב משרד המשנה לראש הממשלה הוגדל ב-60 מיליון ש"ח.

יוסי גורדון: זה לא הופיע בתקציב המקורי.

קריאות: - - -

סופה לנדבר: דברו ברור, בבקשה.

סופה לנדבר: אנו לא שומעים.

יעקב ליצמן: מרגע זה כל מי שיפריע יוצא החוצה.

שלי יחימוביץ': ואם אנו לא מבינים משהו?

יעקב ליצמן: בסוף אתן זמן לשאלות.

שלי יחימוביץ': תוכל לחזור על הסעיף הקודם?

יוסי גורדון: משרד המשנה לראש הממשלה - 60 מיליון ש"ח.

יוסי גורדון: ילדים במצוקה – 100 מיליון ש"ח, בהתאם להסכם הקואליציוני עם ש"ס.

יוסי גורדון: מבני דת – 85 מיליון ש"ח בהרשאה ו-20 מיליון ש"ח תקציב.

יוסי גורדון: הפחתת אגרות ההשתתפות העצמית לחולים כרוניים 60 - 10 מיליון ש"ח.

יוסי גורדון: העלאת שכר המינימום – 205 מיליון ש"ח.

יוסי גורדון: תוספת לתקציב התרבות – 130 מיליון ש"ח.

יוסי גורדון: מורים חיילים – 5 מיליון ש"ח.

יעקב ליצמן: עם מי ההסכם?

יוסי גורדון: ש"ס.

קריאה: למי זה תרבות?

יוסי גורדון: תרבות זה סיכום של שר החינוך הקודם עם שר התרבות הנוכחי.

יוסי גורדון: מכסות של תלמידים בפנימיות – 5 מיליון ש"ח.

יוסי גורדון: תרבות תורנית – 15 מיליון ש"ח.

יוסי גורדון: נוער חרדי מנותק – 20 מיליון ש"ח.

יוסי גורדון: קניית שירותי אשפוז במוסדות גריאטריים – 11 מיליון ש"ח.

יוסי גורדון: השלמת עלות סל בריאות לשנת 2006 – 190 מיליון ש"ח.

חיים אורון: רק תדעו שזה לא חצי שנה, זה רבעון.

ראובן ריבלין: מה היה הבסיס ומה השלמת?

יוסי גורדון: אבדוק את הנתונים ואתן לך אותם.

יוסי גורדון: זה החלקיות היחסית של מה שייצא השנה על כל ההסכמים.

יעקב ליצמן: שואל אותך חבר הכנסת רובי ריבלין, כמה מקבלים בסל הבריאות 2006?

יוסי גורדון: 190 יותר ממה שהיה בבסיס.

יוסי גורדון: קצבת זקנה להבטחת הכנסה – 100 מיליון ש"ח.

חיים אורון: זה ששה חודשים?

יוסי גורדון: כן.

יוסי גורדון: כיתות לימוד – 20 מיליון ש"ח בהוצאה ועוד 50 מיליון ש"ח בהרשאה להתחייב.

ראובן ריבלין: זה במגזר מסוים, הכיתות?

יוסי גורדון: בהתאם להסכם.

יוסי גורדון: התוספת היא לא לפי מגזר.

יעקב ליצמן: אני אאפשר לחברי הכנסת לשאול שאלות על זה, אך בקיצור.

יעקב ליצמן: חיים אורון, בבקשה.

חיים אורון: כמה זה סך הכל?

יוסי גורדון: מיליארד.

ראובן ריבלין: ה-100 מיליון הולכים לפי קריטריונים?

יעקב ליצמן: תירשם לדבר, בבקשה.

חיים אורון: יש סעיף אחד שאני רוצה לשאול עליו, ויש סעיף אחר שאני רוצה להתייחס אליו; באחד ההסכמים, אני חושב של מפלגת העבודה, הופיעה תוספת לתנועות הנוער, ולא הזכרת את זה.

אורית נוקד: זה לא בהסכם אלא בקווי היסוד של הממשלה.

חיים אורון: אני יודע שחגגו הרבה על ההסכם הזה.

חיים אורון: הסבירו לי: תראה לכמה הישגים מגיעים, אז איפה הכסף?

חיים אורון: היות שהייתי מעורב, באמצע השנה היתה פה ישיבה, שאמרו לי שגם ב-2006 תהיה תוספת, אני שואל שאלה אינפורמטיבית.

חיים אורון: השאלה הזאת לא פולמוסית.

חיים אורון: כשמזכירים את תנועות הנוער, משתוללים ושואלים היכן הכסף שהובטח להם, ודיברו אתם על 35 ועל 55 מיליון ש"ח בשתי תקנות - אחת בשש"ש, כלומר שנת שירות שלישית, ואחת בתקציב תנועות הנוער – אגב, מדובר על כל תנועות הנוער.

חיים אורון: אני לא הולך לעשות פה עכשיו סיבובים על כל הדבר הזה, שיש בו, לדעתי, גם עיוות גדול, גם מידה של שחיתות.

חיים אורון: השחיתות נובעת מזה שיש פה תקציבים ייחודיים לכל דבר ועניין, והחזרתם את הייחודיים בצינור, שפעם בזרזיף היו עוברים, ויש פה עשרות אם לא מאות מיליונים שמסומנים ייחודי.

חיים אורון: קובי, ביקשתי, וסמדר נתנה לי מהנתונים שלכם גם ב-2004 וגם ב-2005, יש פה סעיף בור מאוד גדול, קוראים לו תשלומי ריבית ועמלות.

חיים אורון: אתם מבקשים 36 מיליארד, ב-2005 מבצעים 90%.

חיים אורון: פה 10% זה 3 מיליארד ש"ח.

חיים אורון: זה לא סעיף זניח.

חיים אורון: ב-2004, אלה היו שתי שנים קשות, היה ביצוע של 87%, זה פער ב-2004 של 4.5 מיליארד ש"ח.

חיים אורון: אני מוכן להמר על פרומיל מהפער שיש בתקציב הריבית של השנה הזאת, שהוא בסדר גודל דומה, אני הייתי מוכן להמר על אופציה של פרומיל.

חיים אורון: אם אני טועה, אני לא יודע מאיפה אביא לכם את הכסף... לדעתי, אני לחלוטין לא מסתכן.

חיים אורון: זה סעיף בור ידוע.

חיים אורון: אם החשב בקיבוץ שלי היה מגיש תזרים על החזרי חוב וריבית בפערים של 10% ו-15%, מזמן היו מפטרים אותו.

חיים אורון: פה לא מפטרים את החשב – אגב, זה לא החשב, כי אם אני זוכר נכון מהמכתבים שהוא שולח, גם הוא טוען שזה מוגזם.

חיים אורון: לכן אני מציע להקטין את התקציב הזה בחצי מיליארד ולא לקצץ.

יעקב ליצמן: לחבר הכנסת ברוורמן יש הסתייגות.

יעקב ליצמן: אתה רוצה להגיד משהו?

יעקב ליצמן: בבקשה.

אבישי ברוורמן: אנו מתייחסים פה לכל תהליך התקציב.

אבישי ברוורמן: יש פה בעיה, וכולם יודעים אותה; יש לגבי התהליך, לגבי הצגת הדברים – מכיוון שיש אנשים רציניים באוצר, אני יודע שיש אנשים בעבר שביקשו את זה כבר, שגם מצד ועדת הכספים וגם מצד האוצר, כדי שלא נגיע למצב כמו שהיה השנה עם עודפי הביצוע, שנציגי המשרדים השונים המתוקצבים, עודפי התקצוב, יופיעו בפני ועדות הכנסת השונות, ידווחו על הנושאים האלה, משרד האוצר ידווח לוועדת הכספים בחלוף 180 יום מקבלת החוק על אופן מימושו על-ידי המשרדים, כל נתוני השיעור הביצוע של התקציב של המשרדים יבואו לפנינו, כדי שלא נחזור שוב למצב היום, שיש לנו כאלה עודפי תקציב.

אבישי ברוורמן: הצעתי את זה בתור הסתייגות, המטרה שלי היא שתהיינה תוצאות, שלא נשב פה שוב בעוד שלושה חודשים, ונשב שוב לקראת הסוף עם כל הניירות האלה שאף אחד לא מבין ועם עודפי תקציב, ועם ישראל יישב בחוץ עם החולים והקשישים ויתלונן.

אבישי ברוורמן: ביקשתי מקובי שיהיה כאן, האם לקובי, לאור ההסתייגות הזאת, יש פתרון - אני מבקש שהאוצר ייתן לנו את כל הדיווחים כל רבעון או שליש.

אבישי ברוורמן: מצד שני, אני מתחייב עם האנשים האחרים שנשב כאן ונתכונן לדיון אמיתי, כדי שלא נחזור על העניין שקיים כרגע.

סמדר אלחנני: החוק קיים, כל שלושה חודשים.

אבישי ברוורמן: זה לא מיושם.

סמדר אלחנני: הבעיה היא פה, היא לא באוצר.

אבישי ברוורמן: אני מתחייב מכאן לקחת את זה על עצמי.

קובי הבר: אתחיל מהסוף, ואז אענה גם להערתו של חבר הכנסת אורון; משרד האוצר מוכן, ואתם תגדירו לנו את הזמנים – רבעון זה קצר מדי, כי אין לנו מספיק נתונים, אבל שליש שנה, אנו מוכנים להיות פה, להציג לכם את הדברים הבאים: את קצב ההוצאה הכללי, את ההכנסות שהיו לנו עד אותו מועד, אם יש לנו שינויים בהערכות המקרו-כלכליות שלנו ואת הביצוע בחתך המשרדים השונים.

קובי הבר: זה מה שאני כמשרד האוצר יכול לעשות ברגע שהוועדה רוצה אותנו בדברים האלה.

קובי הבר: בתתי-נושאים, האם הפרויקט במשרד זה או זה יצא, אתם תצטרכו לזמן את המשרדים בעסק הזה.

אבישי ברוורמן: מקובל עליי, אני מוריד את ההסתייגות ואדאג שזה יבוצע.

יעקב ליצמן: ישראל כץ, בבקשה.

ישראל כץ: הקיצוץ והתוספות לא מבטאים מדיניות – זה מעל מיליארד שקלים.

ישראל כץ: מדיניות רחומה שתגיע לשכבות שהדבר צריך להגיע אני לא רואה כאן בסעיף אחד אפילו.

ישראל כץ: אני לא נגד, אגב.

ישראל כץ: אני חושב שגם לחינוך חרדי צריך להתייחס בצורה רצינית וגם לשאר הדברים, אבל לא בדרך הזאת.

ישראל כץ: זה יותר טלאים.

ישראל כץ: אי-אפשר לפטור את הממשלה מאחריות דרך סגירת הסכמים חלקיים עם מפלגות – אני לא בטוח שההסכמים טובים אפילו מבחינת המפלגה.

ישראל כץ: סכום כל-כך גדול היה צריך להיות גם בקיצוץ הרבה יותר מכוון וגם בחלוקה הרבה יותר מכוון.

ישראל כץ: דבר שני, שמעתי כאן את הפרט הזה של הקמה נוספת של משרד המשנה לראש הממשלה.

ישראל כץ: נדמה לי שגם בממשלה הקודמת הקימו לו משרד.

ישראל כץ: 60 מיליון ש"ח היה מיותר אז ומיותר עכשיו.

ישראל כץ: 60 מיליון ש"ח, בהערכה שהממשלה תוציא את ימיה, זה מעל רבע מיליארד ש"ח.

ישראל כץ: גם אם לא יקימו את המשרד ולא ייתנו שקל אחד, לא תיגרע פעילות אחת.

ישראל כץ: כלומר לוקחים כאן, אני לא יודע על סמך מה, בצורה שהכל ילך, כנראה, לכוח אדם, לא לשום פעולה, באים לחברי ועדת הכספים, לא מפרטים, אנו נדרשים בלי שהתכוננו – כנראה, אין כאן סעיף של נושא חדש, כי זה לא במסגרת חוק, אני חושב שזה לא חל כאן, אם כן, זה באמת נושא חדש, אשמח לקבל אחר-כך הבהרה משפטית לעניין – אומרים פה לחברי ועדת הכספים: תקימו משרד חדש, בלי דיון, בלי הצגת יעדים, בלי פירוט, מה הולך לכוח אדם, מה הולך לגליל ולנגב.

ישראל כץ: הפרויקט האחרון שעשה המשנה לראש הממשלה, תוך כדי ויכוח אתי, שנבע בתחום המקצועי, לא הפוליטי, היה החזון שלו שהוצג רשמית: להפוך את ערביי רצועת עזה, את הפלסטינים, לחקלאים.

ישראל כץ: החזון היה ניתוח מבריק: 100 אלף משפחות מונה האוכלוסייה הפלסטינית בעזה.

ישראל כץ: לכל משפחה יש הרבה ילדים.

ישראל כץ: מתוכם הוא לקח על עצמו לגרום לזה, זה כבר היה צריך להיות קיים, ש-50 אלף משפחות יעסקו בחקלאות.

ישראל כץ: קניית החממות היתה המנה הראשונה של 4,000 דונם, שכולם, אגב, חרבות, וכל הפלסטינים שעבדו קודם, וחשבנו על פתרונות יצירתיים בלי קשר למחלוקת המדינית, כי היהודים עמדו להתפנות.

ישראל כץ: הוא אמר שאת ה-4,000 דונם האלה הוא מסדר, יעבדו שם, להערכתו, 30 אלף פלסטינים.

ישראל כץ: הסבירו לו שאין משמעות למספרים.

ישראל כץ: היום ה-4,000 שעבדו כבר מזמן לא עובדים, והוא טען שיקים עשרות-אלפי דונם חממות.

ישראל כץ: שאלתי אותו, הרי בכל העולם פחות אנשים יוצרים יותר חקלאות, איך תהפוך את המגמה בעזה?

ישראל כץ: הוא יהפוך למעצמה חקלאית.

ישראל כץ: זה מה שעשה המשנה במשרד הקודם, בלי תוצאות, תוך גרימת נזקים, כי על סמך זה קבעו גם מדיניות ודחו הצעות אחרות.

ישראל כץ: הוא קבע, למשל, שישאירו את המעברים תוך שליטה ישראלית בפלסטינים, הוא התנגד לביטול מעטפת המכס – כל זה במסגרת תפקידו.

ישראל כץ: אני הצעתי לאפשר לפלסטינים להקים נמל, לתת להם, אם כבר אנו יוצאים משם, אני גם הצעתי לפנות את ציר פילדלפי, זה, לשמחתי, התקבל – כל הפעילות הזאת שהוא עשה במסגרת המשרד רק הזיקה, לא היתה שום תוספת תקציב מהמשרד שלו לגליל ולנגב.

ישראל כץ: איך מביאים אלינו אנשי משרד האוצר ככה בדרך אגב הצעה להקים משרד ממשלתי חדש בעלות של רבע מיליארד ש"ח?

ישראל כץ: אני מבקש לכתוב הסתייגות ולהעמיד את הסכום על אפס.

יעקב ליצמן: כל הסתייגויות רק במחשב.

הלית מגידו: הסתייגויות לתקציב הן דרך המחשב, הסתייגויות לחוק ההסדרים – אין שום בעיה, במהלך הדיון, בבקשה, לומר לי אותן.

יעקב ליצמן: אבו, בבקשה.

אבשלום וילן: קודם כל, יש לי שאלה; איך קרה פתאום, אנשי האוצר, שפתאום יש כספים ייחודיים מוסדרים?

אבשלום וילן: אומרים: 15 מיליון לטיפול בנוער חרדי מנותק.

אבשלום וילן: אני לא יודע מה זה בהגדרת תקציב קבוצה סגורה שנקראת "נוער חרדי מנותק".

אבשלום וילן: זה דבר שהוא בלתי-סביר בעליל, אני חושב שצריך לשנות את זה.

אבשלום וילן: דבר שני, יוסי, אמרת שיש כמיליארד ש"ח קיצוץ תקציבי.

אבשלום וילן: ביום שלישי ב-14:00 נקבעה ישיבה של הוועדה המשותפת לתקציב הביטחון.

אבשלום וילן: האם באמת ביוני, עכשיו, ישיבה לששה וחצי חודשים יש קיצוץ- -

יעקב ליצמן: מי קבע את הישיבה?

אבשלום וילן: תיאמו אתכם.

יעקב ליצמן: אני לא קבעתי.

יעקב ליצמן: קבע צחי הנגבי, שאמור להיות היושב-ראש של הוועדה הזאת.

יעקב ליצמן: על-פי חוק, זה לא יכול להיות, כי חייב להיות חבר ועדת הכספים.

יעקב ליצמן: אני לא יודע מי קבע ליום שלישי.

אביגדור יצחקי: אני מבקש לדבר עם היועצת המשפטית של ועדת הכנסת.

אביגדור יצחקי: היא אמרה שאין שום מניעה, הנושא הזה הוא נוהג, זה לא דבר שהוא מחויב המציאות – מי יהיה יושב-ראש הוועדה.

הלית מגידו: בסדר, אדבר אתה ואתן לך תשובה מסודרת.

אבשלום וילן: אני קובע, שבעצם אתה מבקש מאתנו להצביע על תקציב שאינו קיים, כי לוועדה אין יושב-ראש.

אבשלום וילן: היא לא מסוגלת להתכנס.

יעקב ליצמן: עד ההצבעה במליאה יהיה יושב-ראש לוועדה.

יעקב ליצמן: תודה.

יעקב ליצמן: שלי יחימוביץ, בבקשה.

שלי יחימוביץ': קודם כל, אני רואה חוסר-התאמה בין שני סעיפים שכן הצלחתי לקלוט לבין ההסכם הקואליציוני; בסעיף 28 בהסכם הקואליציוני כתוב: הממשלה תפחית את אגרת ההשתתפות של הגופים מקבלי הבטחת ההכנסה הרוכשים תרופות למחלות כרוניות – דיברת על זה – ותקצה לשם כך סכום של 20 מיליון, ואילו אתה אומר: 10 מיליון ש"ח.

יוסי גורדון: חצי שנה.

שלי יחימוביץ': בסדר.

שלי יחימוביץ': דבר שני, סעיף 27: הממשלה תגדיל ב-250 את מספר הקודים.

שלי יחימוביץ': ..

שלי יחימוביץ': ותקצה לשם כך סכום של 28 מיליון.

שלי יחימוביץ': איך הגעת ל-11?

יוסי גורדון: יש עוד 3 מיליון של הוצאה מותנית בהכנסה.

אבשלום וילן: אגב, אם התקציב עובר ביום רביעי, זה שבעה חודשים.

אבשלום וילן: למה אתם מחלקים את זה לחצי?

שלי יחימוביץ': יש כאן סעיפים שלא שמעתי התייחסות לגביהם; כל מה שאני קוראת עכשיו, כתוב:

שלי יחימוביץ': סכומי ההקצאה הממשלתית הנקובים לעיל באו במונחים שנתיים בשנת 2006 וייכנסו לתוקפם החל ביום חקיקת התקציב: הממשלה תקצה סכום של 200 מיליון ש"ח להגדלת קצבת הזקנה הבסיסית; הממשלה תבטל קיצוץ בשיעור של 1.5 שתבטל את קיצוץ- -

יוסי גורדון: זה הכל בתיקון חקיקה.

שלי יחימוביץ': ותקצה לשם כך סכום של 130 מיליון ש"ח; הממשלה תגדיל את ההקצבה להשלמת הכנסה לקשישים ללא הכנסה נוספת בסכום של 75 ש"ח ליחיד – 200 מיליון ש"ח.

יוסי גורדון: 100 מיליון.

יעקב ליצמן: שלי, אני מציע- -

שלי יחימוביץ': על שני סעיפים קיבלתי תשובה, על ארבעה עוד לא קיבלתי תשובה.

אביגדור יצחקי: יש לי הצעה לסדר; מאחר שיש עכשיו ישיבת הוועדה המשותפת עם ועדת הפנים- -

יעקב ליצמן: זה דקה.

אביגדור יצחקי: בינתיים אני מציע שבאי הכוח – ונמנה אותם: אלחנן גלזר, אמנון כהן ושלי יחימוביץ – ייפגשו בזמן הזה יחד עם יוסי גורדון, שיעברו סעיף-סעיף בהסכם הקואליציוני.

אביגדור יצחקי: אני מודיע בזאת, שאם יש מצב שכתוצאה מטעות או משהו מכוון או דבר כזה או אחר שמופיע בהסכם הקואליציוני ולא הופיע בהצעת התקציב, אני מתחייב שהדבר הזה יתוקן לאלתר גם אם נעבור את יום רביעי.

חיים אורון: האם מותר לוועדה לשמוע את ה"תרגיל" – אני קורא לזה בעברית פשוטה – עם סל התרופות – מה מאוגוסט, מה מיוני, מה חצי, מה שלושת-רבעי?

חיים אורון: הוא אמר שחלק באוגוסט, רביב.

רביב סובל: כשהוועדה תסיים לעבוד על הסל של 2007.

רביב סובל: יצא קול קורא של טכנולוגיות נוספות- -

אביגדור יצחקי: חבר הכנסת אורון, מאחר שאני יודע את התשובה לשאלה הזאת, אני אענה לך; כל מה שנמצא ב-464 מיליון ויש לו מועד הפעלה - יש מועד הפעלה, למשל, להרצפטין, ברגע שהוא יאושר - כל אלה נכנסים כבר עכשיו לעניין, וזה אחרי ה-360 מיליון; עלותם פחות או יותר 100 מיליון שקל, אני לא יודע אם זה בחצי שנה או לא בחצי שנה.

אביגדור יצחקי: לעצם העניין, עכשיו ועדת הסל תתכנס עם תוספת התקציב שמגיעה ל-700 אלף, היא תשב ותחליט מה היא עושה אתו.

אביגדור יצחקי: כרגע יש לנו תרופות ל-464 מיליון שקל- -

יעקב ליצמן: קיבלתי את ההצעה של אביגדור.

יעקב ליצמן: רובי, בבקשה.

ראובן ריבלין: תשמע, ואז תקבל את ההצעה; אני רוצה להפנות את תשומת לבם של כל חברי הוועדה להתנהלות האוצר לפעמים, כאשר הוא נמצא בלחצים של הסכמים קואליציוניים.

ראובן ריבלין: כשהוא רואה שהוא לא יכול לעמוד בלחצים האלה, והדברים משבשים את התקציב, הוא מבטיח הבטחות שאינן מתועלות לסעיפים תקציביים.

ראובן ריבלין: כל דבר כזה יוצר שתי בעיות; אחת, ייתכן מאוד שהאוצר מבטיח הבטחה שלא תקוים, כי בסופו של דבר, אם למשרד לא יהיו קריטריונים כיצד הוא מחלק את הכסף, באותו רגע הייעוץ המשפטי של המשרד אומר: עצור, אי-אפשר לחלק, כלומר נוצר מצב שבו יש הבטחה שלא מקוימת.

ראובן ריבלין: זה לגבי אלה שהבטיחו להם.

יעקב ליצמן: זה רק לחרדים.

יעקב ליצמן: דה-הרטוך זה רק לחרדים.

ראובן ריבלין: לא רק לחרדים.

ראובן ריבלין: זה גם לראשי ערים וכולי.

אביגדור יצחקי: זה לא רק הייעוץ המשפטי של המשרד, זה גם משרד המשפטים.

ראובן ריבלין: עד כאן התקפת הקואליציה, עכשיו אני עובר לאופוזיציה.

ראובן ריבלין: אם אכן הכספים הם ייעודיים ונכנסים במסגרת תקציב, יש כאלה שאנחנו לא יודעים מה הקריטריונים לגביהם, איך הם יחולקו.

ראובן ריבלין: אני עד היום לא יודע, למשל, איך שינוי חילקה את ה-700 מיליון ש"ח שקיבלה, והאם זה עבר קודם כל ועדת קריטריונים.

ראובן ריבלין: לי נוח לקחת את שינוי כי - -

יעקב ליצמן: להם דה-הרטוך אישר.

יעקב ליצמן: שחמט, גולש - להם הוא אישר הכל.

ראובן ריבלין: עיני לא צרה בכל נוער מנותק, אבל כל בית משפט שאחראי על האקזקוטיבה, כי זה לא חוק - -

יעקב ליצמן: אתה רוצה להוסיף מילה אחת - קריטריונים.

ראובן ריבלין: יכול להיות שבלי קריטריונים זה יותר טוב.

ראובן ריבלין: אני רוצה שלא יהיה פה דבר שלא מתקבל על הדעת.

אביגדור יצחקי: כמה מתוך הכספים, מהמיליארד שקל?

ראובן ריבלין: אני לא יודע.

אביגדור יצחקי: אז למה אתה אומר?

יעקב ליצמן: תודה רבה, רובי, סיימת.

יעקב ליצמן: חבר הכנסת גלזר, בבקשה.

אלחנן גלזר: אני מייצג את סיעת הגמלאים פה.

אלחנן גלזר: בהסכם הקואליציוני שלנו יש עשרה סעיפים.

אלחנן גלזר: החבר פה הזכיר ארבעה בלבד.

אלחנן גלזר: מה קורה עם הששה הנוספים?

יוסי גורדון: זה מה שאביגדור הציע.

אלחנן גלזר: הצעת, אבל אני חייב לציין את זה.

יעקב ליצמן: סופה, בבקשה.

סופה לנדבר: אני רוצה להבין; 7.5 מיליון זה לאותן עמותות שאז שר הבריאות אמר שהוא לא יכול להעביר את זה ישירות למשרד הבריאות לתרופות, אז כדי למצוא את הדרך העבירו את זה לעמותות, והעמותות יחלקו את זה.

חיים אורון: אי-אפשר.

סופה לנדבר: ככה דובר.

סופה לנדבר: זה מה שאמר שר הבריאות.

סופה לנדבר: שנית, אני מרגישה מאוד לא נוח, אני מבינה שגם חברי כנסת אחרים מרגישים לא נוח.

סופה לנדבר: הרי לפני כמה ימים היתה כאן שביתה של חולי הסרטן, כשלא היו כספים, ופתאום יש, כדי לחלק בין מפלגות.

סופה לנדבר: יש עוד דבר שגורם לי להרגשה מאוד לא טובה; אנו הרי מדינה קולטת עלייה.

סופה לנדבר: איפה יש כסף לקליטת עלייה?